Ná groot gesukkel keer lokomotiewe terug na SA | Netwerk24
Deur Francois Williams 22 Julie 2019 12:30
Die lokomotiewe word van die skip gelaai in die Durbanse hawe.Foto: GRINDROD
Die ingewikkelde logistieke projek is binne vier maande afgehandel en is werklik merkwaardig, sê Andrew Thomas, uitvoerende hoof van Grindrod Rail.
Dit blyk Grindrod het 34 lokomotiewe gehad waarmee hy van 2012 tot 2017 ystererts vervoer het van die Tonkolili-myn in Sierra Leone na die Pepel-hawe.
Teen 2017 het die mynbedrywighede egter tot stilstand gekom. Die maatskappy wat die treinvervoerkontrak aangegaan het, het ook nie meer sy huur betaal en sy betalings vir instandhouding gedoen nie.
Grindrod het toe besluit om eerder die lokomotiewe terug te bring om dit in nuwe kontrakte te herontplooi.
Die regering van Sierra Leone het wel gevra dat tien van die lokomotiewe in Sierra Leone agterbly in geval die ysterertsmyn weer aan die gang gekry kan word.
Intussen lyk dit nie of Grindrod sukkel om die lokomotiewe weer aan kliënte te verhuur nie. Hy verwag dat die hele vloot lokomotiewe teen die middel van volgende jaar by nuwe kliënte sal wees.
Vier lokomotiewe is reeds by 'n nuwe huurkontrak in die Demokratiese Republiek van die Kongo. Hulle is saam met die 20 wat in Durban aangekom het, in Sierra Leone op die skip gelaai en is langs die kus van Wes-Afrika af by die hawe van Matadi afgelaai.
In Sierra Leone is die lokomotiewe op spesiale vragmotors gelaai vir die ompad-roete van 200 km van Lunsar na die hawe van Freetown.
Die onderstelle van die lokomotiewe moes eers verwyder word voordat dit per pad vervoer kon word na die hawe van Freetown.
Die eerste probleem met die projek was die hawe van Pepel in Sierra Leone wat te vlak is om die groot skip te huisves wat die lokomotiewe moes verskeep. Daar is ook nie 'n spoorlyn tussen Pepel en Freetown waar die groter hawe is nie. Die 24 lokomotiewe is eers 75 km per spoor na die dorp Lunsar vervoer waar die bakwerk van 72 ton elk van die wielstelle afgehaal is.
Die mobiele hyskraan wat dié swaar ligwerk moes doen, moes van die buurland Guinee ingevoer word. Die bakwerk en wielstelle is op spesiale vragmotors gelaai wat met 'n ompad van 200 km na die hawe van Freetown moes ry om swak brûe en ander versperrings mis te loop. Die ompad-roete na Freetown was 'n mengsel van teer- en grondpad.
In Freetown is die lokomotiewe weer gemonteer en op die skip gelaai vir die reis na Durban via Matadi.